এশিয়ান গেমসে ফুটবল ইভেন্টের গ্রুপ পর্বের বাধা কখনোই টপকাতে পারেনি বাংলাদেশ দল। তবে এবার সেই না পারার হতাশা কাটানোর বড় একটা সুযোগ রয়েছে লাল-সবুজদের সামনে। সেজন্য লাগবে একটি জয়ের সঙ্গে ভাগ্যের ছোঁয়া। প্রথমত, আজ জিততে হবে কাতারের সঙ্গে, অন্যদিকে উজবেকিস্তানের সঙ্গে থাইল্যান্ড যেন হেরে যায়, সেই কামনাও করতে হবে বাংলাদেশকে। আর তাহলে প্রথমবারের মতো এশিয়াড ফুটবলের দ্বিতীয় রাউন্ডে নাম লেখাবে জেমি ডে’র শিষ্যরা। ম্যাচটি শুরু হবে স্থানীয় সময় সন্ধ্যা ৬টায়। জাকার্তার প্যাট্রিয়ট চন্দ্রভাগা স্টেডিয়ামে কাতারের মুখোমুখি বাংলাদেশ। পাকানসারিতে আরেক ম্যাচে উজবেকদের মুখোমুখি থাইল্যান্ড। একই গ্রুপে থাকা উজবেকিস্তান টানা দুই ম্যাচে ৬ পয়েন্ট নিয়ে নকআউট পর্ব আগেই নিশ্চিত করেছে।